Paġna Fis-12 ta' Awwissu 2014, il-Kummissjoni adottat Dikjarazzjoni ta' Oġġezzjonijiet dwar ksur allegat tal-Artikolu 102 tat-Trattat dwar il-Funzjonament tal-Unjoni Ewropea (TFUE) minn Bulgarian Energy Holding EAD ("BEH") fuq is-suq għall-forniment bl-ingrossa tal-elettriċità bi prezzijiet negozjati liberament fil-Bulgarija ("is-suq bl-ingrossa ħieles tas-suq għall-elettriċità"). Dan id-dokument jikkostitwixxi valutazzjoni preliminari fit-tifsira tal-Artikolu 9(1) tar-Regolament (KE) Nru 1/2003. Il-valutazzjoni preliminari tal-Kummisjoni hi li BEH hija dominanti fis-suq tal-forniment fil-livell ta' operaturi tal-elettriċità bi prezzijiet negozjati liberament fil-Bulgarija. Il-valutazzjoni preliminari esprimiet it-tħassib li klawżoli ta' destinazzjoni li jammontaw għal restrizzjonijiet territorjali fuq il-bejgħ mill-ġdid tal-elettriċità li jinsabu fil-kuntratti konklużi minn sussidjarji tal-BEH għall-forniment bl-ingrossa tal-elettriċità bi prezzijiet negozjati liberament lil entitajiet oħra minbarra l-utenti finali jista' jikkostitwixxi abbuż ta' din il-pożizzjoni dominanti, fit-tifsira tal-Artikolu 102 TFUE. B'mod partikolari, it-tħassib huwa li l-kuntratti konklużi bejn fuq naħa waħda s-sussidjarji tal-produzzjoni tal-elettriċità Natsionalna Elektricheska Kompania, Nuclear Power Plant Kozloduy u Thermal Power Plant Maritsa East 2 u, min-naħa l-oħra, xerrejja terzi, jillimataw jillimitaw il-libertà ta' dawn ix-xerrejja li jagħżlu jekk ibigħux elettriċità mixtrija fit-territorju tal-Bulgarija jew jesportawx l-elettriċità. Il-valutazzjoni preliminari tal-Kummissjoni tikkonkludi li l-prattika tal-BEH għandha l-effett potenzjali ta' toħloq ostakoli għall-kummerċ bejn il-Bulgarija u Stati Membri oħra, u b'hekk tħarbat l-allokazzjoni tal-elettriċità fis-Suq Uniku, u li taffettwa l-likwidità u l-effiċjenza tas-swieq tal-elettriċità. BEH ma taqbilx mal-valutazzjoni preliminari tal-Kummissjoni. Madankollu offriet impenji skont l-Artikolu 9 tar-Regolament (KE) Nru 1/2003, li jindirizzaw it-tħassib tal-Kummissjoni fejn tidħol il-kompetizzjoni. L-elementi ewlenin tal-impenji huma deskritti hawn taħt: BEH se twaqqaf skambju tal-enerġija fil-Bulgarija, u se tiżgura li jkun hemm biżżejjed volumi tal-elettriċità (skont it-Tabella 1 tal-impenji proposti) offruti fuq pjattaforma ta' rkant b'ġurnata bil-quddiem dwar dan l-iskambju. Biex jiġi stabbilit pjan vijabbli u indipendenti tal-iskambju tal-enerġija fil-Bulgarija, BEH se timpenja ruħha li: tagħmel ftehim ma' parti terza indipendenti b'għarfien espert fl-operazzjoni ta' skambju tal-enerġija, biex din tiżviluppa, tistabbilixxi u twettaq il-funzjonijiet kollha tal-pjattaforma ta' kummerċ b'ġurnata bil-quddiem f'isem l-iskambju tal-elettriċità; toffri mill-inqas volumi stipulati tal-elettriċità fis-suq tal-ġurnata bil-quddiem tal-iskambju (li jiżdied kull sena skont il-volumi nnegozjati permezz ta' skambji tal-enerġija fir-reġjun matul l-ewwel snin ta' tħaddim) permezz ta' ftehimiet tal-fornitur tal-likwidità konklużi bejn BEH u s-sussidjarji tagħha u l-iskambju tal-elettriċità; it-tendenza tal-volumi offruti jvarjaw fuq bażi ta' kull xahar, kuljum u fis-siegħa skont xejriet tal-profil tal-provvista fil-Bulgarija; il-volumi jiġu offruti minn BEH u s-sussidjarji tagħha fis-suq tal-ġurnata bil-quddiem tal-iskambju għal prezz massimu offrut fuq l-ispejjeż tas-sussidjarji tal-BEH; tiddivesti sjieda tal-iskambju tal-enerġija fi żmien sitt xhur wara notifika formali tad-deċiżjoni tal-Kummissjoni u tittrasferixxi l-kapital tal-Istat Bulgaru, li d-drittijiet tiegħu jiġu eżerċitati mill-Ministeru tal-Finanzi. It-tul ta' żmien ta' dawn l-impenji jibda fid-data tan-notifika ta' deċiżjoni dwar l-impenji, u jintemm ħames snin mill-bidu tal-operat l-iskambju tal-enerġija. BEH taħtar ukoll fiduċjarju li jissorvelja l-konformità tagħha mal-impenji. Barra minn hekk, BEH u s-sussidjarji tagħha jieqfu u jibqgħu lura milli jinkludu klawżoli ta' destinazzjoni, jew kull miżura ta' effett ekwivalenti, fil-kuntratti tagħhom ta' forniment tal-elettriċità bilaterali. Dawn l-impenji għandhom jissodisfaw it-tħassib tal-Kummissjoni billi jiġi żgurat li r-restrizzjonijiet territorjali f'kuntratti ta' forniment tal-elettriċità konklużi mis-sussidjarji tal-BEH jieqfu u ma jerġgħux iseħħu. Proporzjon sinifikanti tal-elettriċità jiġu nnegozjati f'suq tal-ġurnata bil-quddiem immexxi indipendentement fuq bażi anonima, li jfisser li l-elettriċità mibjugħa ma tistax tiġu traċċata u li d-destinazzjoni finali tagħha ma tistax tiġi ddeterminata fil-mument tal-bejgħ. Il-volumi tal-elettriċità li jiġu offruti minn BEH u s-sussidjarji tagħha fis-suq ta' ġurnata bil-quddiem huma maħsuba biex jiżguraw likwidità fl-iskambju. Barra minn hekk, is-suq tal-ġurnata bil-quddiem fl-iskambju tal-enerġija jipprovdi indiċi tal-prezz pubbliku, u b'hekk tittejjeb it-trasparenza fis-suq tal-elettriċità bl-ingrossa ħieles u fl-aħħar mill-aħħar il-promozzjoni tal-integrazzjoni ma' swieq ta' Stati Membri oħra tal-UE. Dawn l-impenji huma ppubblikati kollha bl-Ingliż (b'kopja ta' kortesija provduta bil-Bulgaru) fil-websajt tad-Direttorat Ġenerali għall-Kompetizzjoni, fuq: Wara li jsir l-ittestjar tas-suq, il-Kummissjoni beħsiebha tadotta deċiżjoni skont l-Artikolu 9(1) tar-Regolament (KE) Nru 1/2003 li fiha tiddikjara vinkolanti li l-impenji li jinsabu fis-sommarju ta' hawn fuq u ppubblikati fuq l-Internet, fil-websajt tad-Direttorat Ġenerali għall-Kompetizzjoni. F'każ li jkun hemm bidliet sostanzjali fl-irbit, jitnieda ttestjar ġdid tas-suq. Skont l-Artikolu 27(4) tar-Regolament (KE) Nru 1/2003, il-Kummissjoni tistieden lil partijiet terzi interessati biex jippreżentaw il-kummenti tagħhom dwar l-impenji proposti. F'dan il-kuntest, il-Kummissjoni titlob lill-partijiet interessati biex jikkummentaw b'mod partikolari fuq il-mistoqsijiet li ġejjin: Il-volumi tal-elettriċità li jkunu offruti minn BEH u s-sussidjarji tagħha fis-suq ta' ġurnata bil-quddiem tal-iskambju jkunu stabbiliti fl-impenji ppubblikati fil-websajt tad-Direttorat Ġenerali għall-Kompetizzjoni. Taħseb li dawn il-volumi huma xierqa biex jintlaħaq l-għan ta' żvilupp ta' likwidità fis-suq ta' ġurnata bil-quddiem fl-iskambju tal-enerġija fil-Bulgarija? Tistenna li l-parteċipanti fis-suq se jixtru volumi li BEH u s-sussidjarji tagħha se joffru fis-suq tal-ġurnata bil-quddiem, jekk il-prezz tal-offerta jkun ibbażat fuq l-ispejjeż tagħhom? Taħseb li l-possibbiltà għal BEH u s-sussidjarji tagħha li joffru prodotti ta' kategorija ta' bejn 3 siegħat u 24 siegħa sa mit-tieni sena tal-operat tas-suq tal-ġurnata bil-quddiem fl-iskambju tagħmel il-kummerċ aktar diffiċli? Dan ibiddel it-tweġiba tiegħek għall-mistoqsijiet (a) u (b)? It-tweġibiet u l-kummenti għandhom preferibbilment ikunu motivati u għandhom jistabbilixxu l-fatti rilevanti. Partijiet terzi huma wkoll mistiedna li jibagħtu l-kummenti tagħhom dwar l-aspetti kollha l-oħra tal-impenji. Jekk tidentifika problema fi kwalunkwe parti tal-impenji proposti, il-Kummissjoni tistiednek ukoll biex tissuġġerixxi soluzzjoni possibbli. Dawn l-osservazzjonijiet għandhom jaslu għand il-Kummissjoni mhux aktar tard minn xahar wara d-data ta' din il-pubblikazzjoni. Il-partijiet terzi interessati huma wkoll mistiedna jippreżentaw verżjoni mhux kunfidenzjali tal-kummenti tagħhom, li fiha kull informazzjoni li jiddikjaraw li hija sigriet kummerċjali u informazzjoni kunfidenzjali oħra għandha titħassar u tiġi ssostitwita kif xieraq b'sommarju mhux kunfidenzjali jew bil-kliem "sigrieti kummerċjali" jew "kunfidenzjali". Il-kummenti jistgħu jintbagħtu lill-Kummissjoni bin-numru ta' referenza AT.39767 — BEH Electricity, jew permezz tal-posta elettronika (COMP-GREFFE-ANTITRUST@ec.europa.eu), permezz tal-faks (+322 2950128) jew permezz tal-posta, fl-indirizz li ġej:
Extracted from C_202_2015.html